**ELŐTERJESZTÉS**

**A Gazdasági és Jogi Bizottság 2019. december 16-i ülésére**

**Javaslat a Széll K. u. 25. szám alatti ingatlan ingyenes használatba adásával kapcsolatban**

Tájékoztatom a Tisztelt Bizottságot arról, hogy az önkormányzati tulajdonú, Széll K. u. 25. szám alatti iroda megnevezésű, 79 m2 alapterületű ingatlant a Vasi Szemle Szerkesztősége és a Vas Megyei Gyermekvédelmi Központ, Általános Iskola és Területi Gyermekvédelmi Szakszolgálat használja ingyenesen.

Szombathely Megyei Jogú Város Önkormányzata a közte és a Vas Megyei Önkormányzat között 1992. április 3-án létrejött megállapodás alapján fenti ingatlanra vonatkozóan határozatlan időre ingyenes használati jogot biztosított a Vas Megyei Önkormányzat javára.

Az ingyenes használók – mint korábban a Vas Megyei Önkormányzat által fenntartott intézmények – 2000. január 31. napján kötötték meg a SZOVA Zrt-vel, mint kezelővel az ingyenes használati megállapodást, mely szerint az ingatlan alsó szintjét a Szakszolgálat, felső szintjét a Szerkesztőség használja kizárólagosan, az alsó szinten található mellékhelyiségek közös használata mellett.

A Vasi Szemle Szerkesztőségének fenntartója képviseletében Csapláros Andrea, a Savaria Megyei Hatáskörű Városi Múzeum igazgatója, azzal a kéréssel fordult önkormányzatunkhoz, hogy az ingyenes helyiséghasználatra vonatkozó szerződést szüntessük meg. A Szerkesztőség elhelyezését másik épületben oldották meg, így az ingatlan használatára a jövőben nem tartanak igényt.

Pados Zsolt, intézményvezető a Gyermekvédelmi Szakszolgálat képviseletében azonban azzal a kéréssel fordult önkormányzatunkhoz, hogy a Szerkesztőség által használt helyiségrészre - megnövekedett feladatmennyiségükre, nagyobb területigényükre való tekintettel – igényt tartanának.

Szeretnék a Szerkesztőség által korábban használt helyiségrészt is ingyenes használatba kapni.

A helyiségbérlet szabályairól szóló 17/2006. (V.25) önkormányzati rendelet 2. § (3) bekezdése szerint a helyiség ingyenes használatba adásáról a közgyűlés jogosult dönteni kizárólag közfeladat ellátása céljából, a közfeladat ellátásához szükséges mértékben.

A Magyarország helyi önkormányzatairól szóló 2011. évi CLXXXIX törvény. 13. § (1) bekezdés 8. pontja szerint a helyi közügyek, valamint a helyben biztosítandó közfeladatok körében ellátandó helyi önkormányzati feladatok közé tartozik különösen a gyermekjóléti szolgáltatások és ellátások biztosítása.

Fentiek alapján kérem a Tisztelt Bizottságot, javasolja a Közgyűlésnek, hogy a Széll K. u. 25. szám alatti, 6823/A/18 hrsz-ú, 79 m2 alapterületű ingatlannak a korábban a Vasi Szemle Szerkesztősége által használt része a Vas Megyei Gyermekvédelmi Központ, Általános Iskola és Területi Gyermekvédelmi Szakszolgálat határozatlan ideig tartó ingyenes használatába kerüljön és így a Szakszolgálat az irodahelyiség kizárólagos ingyenes használójává váljon.

Szombathely, 2019. december 11.

 **/: dr. Nemény András :/**

**Határozati javaslat**

**……../2019. (XII.16.) GJB. sz. határozat**

A Gazdasági és Jogi Bizottság javasolja a Közgyűlésnek, hogy a helyiségbérlet szabályairól szóló 17/2006. (V.25) önkormányzati rendelet 2. § (3) bekezdése szerint, a Magyarország helyi önkormányzatairól szóló 2011. évi CLXXXIX törvény 13. § (1) bekezdés 8. pontjában foglaltak alapján, a Széll K. u. 25. szám alatti, 6823/A/18 hrsz-ú, 79 m2 alapterületű ingatlan teljes területére vonatkozóan – feladatai ellátásának elősegítése céljából – biztosítson kizárólagos ingyenes használatot a Vas Megyei Gyermekvédelmi Központ, Általános Iskola és Területi Gyermekvédelmi Szakszolgálat számára az alábbi feltételekkel:

- Az ingyenes használat határozatlan időtartamra szól.

- Használó az ingatlant kizárólag feladatai ellátására használja.

- Használó használati jogának gyakorlásában a rendes gazdálkodás szabályai szerint köteles eljárni: viseli az ingatlan fenntartásával, üzemeltetetésével, karbantartásával, tisztántartásával járó terheket. Használót terhelik azok a kötelezettségek, melyek az ingatlan használatával kapcsolatosak, továbbá köteles viselni az ingatlanhoz fűződő közterheket.

- Az ingatlan használatával kapcsolatos költségeket a Használó a Kezelő részére, a Kezelő által meghatározott módon köteles megfizetni.

- A Használó jogosult a használatba adott ingatlant az abban folytatni kívánt tevékenység gyakorlásához szükséges módon, a saját költségén kialakítani, berendezni, felszerelni. A használatra átadott ingatlanon bárminemű építési vagy átalakítási munka csak a Használatba-adó előzetes hozzájárulásával végezhető, mely azonban nem pótolja az egyéb szakhatósági engedélyeket.

- Használó az ingatlan használatának jogát másnak nem engedheti át. E kikötés megszegése rendkívüli felmondási oknak minősül.

- Amennyiben a Használatba-adó az ingatlant a használat időtartama alatt értékesíti, illetve más célú hasznosításáról dönt, abban az esetben a használat megszűnik. Amennyiben az ingatlant a Használatba-adó más célra hasznosítja, úgy megfelelő csereingatlan biztosításáról nem köteles gondoskodni.

- Amennyiben a használati jogviszony bármely okból megszűnik, a Használó köteles az általa használt ingatlant a Használatba-adó részére visszaadni. A Használó az ingyenes használat megszűnésekor ráfordításai, illetve azok időarányos részének megtérítésére nem tarthat igényt, az ingatlant kiürítve és tisztán köteles visszaadni. A használati jogviszony megszűnésével kapcsolatban a Használó semmilyen igénnyel nem léphet fel a Használatba-adóval szemben.

- A Használatba-adó a használatot a Használó szükségtelen zavarása nélkül bármikor ellenőrizheti.

**Felelős:**  Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Nagyné dr. Gats Andrea, a Jogi és Képviselői Osztály vezetője

Dr. Németh Gábor a SZOVA Zrt. vezérigazgatója)

**Határidő:** azonnal